## Pravilnik o dozvolama i ovlaštenjima kontrolora zračnog prometa

### NN 11/2010 (22.1.2010.), Pravilnik o dozvolama i ovlaštenjima kontrolora zračnog prometa

MINISTARSTVO MORA, PROMETA  I INFRASTRUKTURE

229

Na temelju članka 142. točka 1. Zakona o zračnom prometu (»Narodne novine«, br. 69/09) ministar mora, prometa i infrastrukture, donosi

PRAVILNIK

O DOZVOLAMA I OVLAŠTENJIMA KONTROLORA ZRAČNOG PROMETA

I. OPĆE ODREDBE

Područje primjene

Članak 1.

(1) Ovim Pravilnikom propisuju se uvjeti i način stjecanja, izdavanja, obnavljanja i produžavanja dozvola, ovlaštenja i posebnih ovlasti kontrolora zračnog prometa i kontrolora zračnog prometa – studenta.

(2) Ovim Pravilnikom propisuju se uvjeti kojima moraju udovoljavati pravne osobe koje obavljaju osposobljavanje kontrolora zračnog prometa i kontrolora zračnog prometa – studenta (u daljnjem tekstu: organizacija za osposobljavanje).

Pojmovi

Članak 2.

U smislu odredaba ovoga Pravilnika, pojmovi koji se upotrebljavaju imaju sljedeće značenje:

1. dozvola kontrolora zračnog prometa (Air Traffic Controller Licence): dokument koji identificira osobu kao osposobljenog kontrolora zračnog prometa, a sadrži osobne podatke, podatke o ovlaštenjima, posebnim ovlastima i njihovoj valjanosti;

2. dozvola kontrolora zračnog prometa – studenta (Student Air Traffic Controller Licence): dokument koji se izdaje nakon uspješno završenog inicijalnog osposobljavanja, a sadrži osobne podatke, podatke o ovlaštenjima, posebnim ovlastima i valjanosti dozvole;

3. kontrolor zračnog prometa (Air Traffic Controller): osoba koja je imatelj dozvole kontrolora zračnog prometa s upisanim valjanim ovlaštenjima i posebnim ovlastima;

4. kontrolor zračnog prometa – student (Student Air Traffic Controller): osoba koja je imatelj valjane dozvole kontrolora zračnog prometa – studenta;

5. osposobljavanje (Training): skup teorijskih predavanja, praktičnih vježbi, uključujući simulacije i osposobljavanje na radnom mjestu;

6. ovlaštenje (Rating): ovlast upisana u dozvolu, kojom su utvrđeni posebni uvjeti, prava ili ograničenja koja se odnose na dozvolu;

7. ovlaštenje za lokaciju (Unit Endorsement): posebna ovlast upisana u dozvolu, koja se odnosi na jedinicu kontrole zračnog prometa (lokaciju), sektore i/ili radne pozicije za koje je imatelj dozvole osposobljen za rad;

8. Plan osposobljavanja za lokaciju (Unit Training Plan): odobreni plan koji detaljno prikazuje sadržaj predmeta, način i vrijeme potrebno za osposobljavanje za lokaciju pod nadzorom instruktora osposobljavanja na radnom mjestu;

9. posebna ovlast dozvole (Licence Endorsement): ovlast upisana u dozvolu kontrolora zračnog prometa koja se odnosi na posebnu osposobljenost pridruženu valjanim ovlaštenjima;

10. posebna ovlast ovlaštenja (Rating Endorsement): ovlast pridružena ovlaštenju kojom su utvrđeni posebni uvjeti, prava ili ograničenja koja se odnose na to ovlaštenje;

11. provjera praktične osposobljenosti (Skill Test): provjera radi izdavanja dozvole, ovlaštenja i/ili posebne ovlasti uključujući i usmeno ispitivanje ako ispitivač to smatra potrebnim;

12. provjera stručnosti (Proficiency Check): provjera u svrhu produžavanja valjanosti ili obnavljanja ovlaštenja i posebnih ovlasti, koja uključuje i usmeno ispitivanje, ako ispitivač to smatra potrebnim;

13. sektor (Sector): dio kontroliranog područja i/ili dio područja letnih informacija;

14. Shema stručnosti za lokaciju (Unit Competency Scheme): odobrena shema koja prikazuje metode u skladu s kojima imatelj dozvole kontrolora zračnog prometa održava svoju stručnost;

15. svjedodžba o zdravstvenoj sposobnosti (Medical Certificate): dokument kojim se dokazuje da imatelj dozvole kontrolora zračnog prometa i dozvole kontrolora zračnog prometa – studenta udovoljava posebnim zdravstvenim uvjetima;

16. uređaj za vježbanje (Synthetic Training Device): uređaj za vježbanje navigacijskih postupaka i procedura predviđenih programom osposobljavanja i Shemom stručnosti za lokaciju.

17. valjana dozvola kontrolora zračnog prometa (Valid ATC Licence): dokument koji omogućuje imatelju dozvole kontrolora zračnog prometa provođenje povlastica u okviru valjanih ovlaštenja na operativnim pozicijama ili sektorima u skladu s odredbama ovoga Pravilnika;

18. valjano ovlaštenje (Valid Rating): ovlaštenje koje omogućava kontroloru zračnog prometa provođenje povlastica istog u skladu s posebnim ovlastima dozvole;

19. vježbenik (Trainee): kontrolor zračnog prometa koji se osposobljava poradi stjecanja dodatnih ovlaštenja i/ili posebnih ovlasti;

II. OPĆI UVJETI ZA STJECANJE DOZVOLE

Obavljanje poslova

Članak 3.

(1) Kontrolor zračnog prometa, da bi mogao obavljati poslove kontrolora zračnog prometa, mora imati dozvolu kontrolora zračnog prometa s odgovarajućim valjanim ovlaštenjima i posebnim ovlastima, kao i udovoljavati propisanim zdravstvenim i drugim uvjetima utvrđenim ovim Pravilnikom.

(2) Kontrolor zračnog prometa – student, da bi mogao započeti osposobljavanje za lokaciju, mora imati valjanu dozvolu kontrolora zračnog prometa – studenta s odgovarajućim ovlaštenjem i/ili posebnom ovlasti, kao i udovoljavati propisanim zdravstvenim i drugim uvjetima utvrđenim ovim Pravilnikom.

(3) Imatelj dozvole iz stavka 1. ovoga članka, može obavljati samo one poslove za koje ima valjano ovlaštenje i posebne ovlasti upisane u dozvolu. Ako su u dozvolu upisana bilo kakva ograničenja, imatelj dozvole je dužan postupati u skladu s upisanim ograničenjima.

Obavljanje osposobljavanja

Članak 4.

(1) Osposobljavanje kontrolora zračnog prometa i kontrolora zračnog prometa – studenta mogu obavljati organizacije za osposobljavanje koje udovoljavaju propisanim uvjetima i koje za to ovlasti Agencija za civilno zrakoplovstvo (u daljnjem tekstu: Agencija).

(2) Inicijalno osposobljavanje može se obavljati i u inozemstvu pri ustanovama ili organizacijama koje je ovlastilo nadležno tijelo odnosne države.

Programi osposobljavanja

Članak 5.

(1) Osposobljavanje za stjecanje dozvola, ovlaštenja i/ili posebnih ovlasti obavlja se prema programima osposobljavanja propisanim u Dodatku 1. ovoga Pravilnika, koje odobri Agencija.

(2) Organizacija ovlaštena za osposobljavanje mora izraditi programe iz stavka 1. ovoga članka na način utvrđen odredbama ovoga Pravilnika te u skladu s međunarodnim normama i preporučenom praksom. Za bilo kakvu izmjenu ili dopunu odobrenog programa, a prije provedbe istih u sustavu osposobljavanja, potrebno je odobrenje Agencije.

(3) Na programe prema kojima se obavlja inicijalno osposobljavanje u inozemstvu Agencija daje suglasnost, ako ti programi osiguravaju najmanje jednaki standard osposobljavanja, i obuhvaćaju predmete kao i programi iz stavka 1. ovoga članka.

(4) Suglasnost iz stavka 3. ovoga članka mora se ishoditi prije početka osposobljavanja u inozemstvu.

Uređaji za vježbanje

Članak 6.

Način korištenja uređaja za vježbanje, koji se koriste tijekom osposobljavanja, mora se uskladiti s Operativnim priručnikom organizacije za osposobljavanje, Sadržajem programa osposobljavanja, Planom osposobljavanja za lokaciju i Shemom stručnosti za lokaciju.

Tijek osposobljavanja

Članak 7.

Osposobljavanje se sastoji od:

a) inicijalnog osposobljavanja (Initial Training), koje omogućava kandidatu stjecanje potrebnog stručnog znanja i temeljnih sposobnosti potrebnih za daljnje osposobljavanje;

b) osposobljavanja za lokaciju (Unit Training), koje se provodi na uređajima za vježbanje i operativnim radnim mjestima ili sektorima pod nadzorom instruktora osposobljavanja na radnom mjestu, uz stalno praćenje i ocjenjivanje napretka kandidata.

Zdravstvena sposobnost

Članak 8.

(1) Kandidati za stjecanje dozvole, ovlaštenja i/ili posebnih ovlasti, kao i imatelji dozvole i ovlaštenja kontrolora zračnog prometa i kontrolora zračnog prometa – studenta, moraju udovoljavati propisanim zdravstvenim uvjetima, što se dokazuje svjedodžbom o zdravstvenoj sposobnosti propisane kategorije.

(2) Imatelj dozvole kontrolora zračnog prometa ili kontrolora zračnog prometa – studenta koji ne udovoljava propisanim zdravstvenim uvjetima, ne smije obavljati poslove u skladu s ovlaštenjima i/ili posebnim ovlastima iz dozvole.

(3) Ako postoji opravdana sumnja glede psihičke ili fizičke sposobnosti imatelja svjedodžbe o zdravstvenoj sposobnosti, pružatelj operativnih usluga u zračnom prometu je dužan obavijestiti Agenciju radi upućivanja istog na izvanredni liječnički pregled. Ako imatelj svjedodžbe o zdravstvenoj sposobnosti odbije pristupiti izvanrednom pregledu, smatra se da ne udovoljava propisanim zdravstvenim uvjetima iz stavka 1. ovoga članka.

(4) Dok traje postupak utvrđivanja zdravstvene sposobnosti iz stavka 3. svjedodžba o zdravstvenoj sposobnosti imatelja smatra se nevažećom bez obzira na njezinu valjanost.

(5) Pružatelj operativnih usluga u zračnom prometu mora imati propisanu proceduru procesa praćenja i savjetovanja kontrolora zračnog prometa i kontrolora zračnog prometa – studenta vezan za uzimanje sredstava koje umanjuju psihofizičku sposobnost za sigurno izvršenje njihovih poslova.

(6) Ako u tijeku valjanosti svjedodžbe o zdravstvenoj sposobnosti nastupi smanjenje zdravstvene sposobnosti, koje bi moglo umanjiti sposobnost imatelja svjedodžbe o zdravstvenoj sposobnosti za obavljanje njegovih poslova, odnosno, nesposobnost za obavljanje tih poslova, imatelj je obvezan o tome neodložno obavijestiti nadređenu osobu kod pružatelja operativnih usluga u zračnom prometu, te u pisanom obliku izvijestiti pravnu ili fizičku osobu ovlaštenu za obavljanje liječničkih pregleda zrakoplovnog osoblja, koja je izdala tu svjedodžbu, a osobito o:

a) hospitalizaciji duljoj od 12 sati,

b) kirurškoj intervenciji ili zahvatu,

c) redovitoj upotrebi lijekova,

d) stalnom korištenju korektivnih leća,

e) težoj ozljedi ili bolesti u trajanju duljem od 21 dan, ili

f) potvrdi trudnoće.

(7) U slučaju iz stavka 6. točka e) i f) ovoga članka, svjedodžba o zdravstvenoj sposobnosti smatra se nevažećom, dok se liječničkim pregledom, ne utvrdi zdravstvena sposobnost imatelja kod pravne ili fizičke osobe ovlaštene za obavljanje liječničkih pregleda zrakoplovnog osoblja.

III. ORGANIZACIJA ZA OSPOSOBLJAVANJE KONTROLORA ZRAČNOG PROMETA

Zahtjevi za odobrenje organizacije za osposobljavanje

Članak 9.

(1) Zahtjev za izdavanje/produženje valjanosti ovlaštenja organizacije za osposobljavanje podnosi se Agenciji na propisanom obrascu iz Dodatka 2. ovoga Pravilnika.

(2) Agencija utvrđuje udovoljavanje uvjetima propisanim ovim Pravilnikom na temelju podnesenih dokaza i neposrednim pregledom organizacije za osposobljavanje.

(3) Pravnoj osobi koja udovolji propisanim uvjetima, Agencija izdaje ovlaštenje za osposobljavanje. Izgled i sadržaj ovlaštenja organizacije za osposobljavanje propisan je u Dodatku 4. ovoga Pravilnika.

(4) Ovlaštenje se može izdati za svaku vrstu osposobljavanja posebno ili u kombinaciji s drugim vrstama osposobljavanja.

(5) Ovlaštenje organizaciji za osposobljavanje izdaje se na rok valjanosti do tri godine.

(6) Organizacija za osposobljavanje podnosi zahtjev za produženje valjanosti ovlaštenja 90 dana prije isteka valjanosti ovlaštenja na propisanom obrascu iz Dodatka 2. ovoga Pravilnika.

(7) Ovlaštena organizacija za osposobljavanje dužna je ishoditi suglasnost Agencije za sve promjene uvjeta na temelju kojih je ovlaštenje izdano prije nego se promjena uključi u sustav osposobljavanja.

(8) Ako u tijeku valjanosti ovlaštenja organizacija za osposobljavanje prestane udovoljavati nekim od uvjeta, na temelju kojih je ovlaštenje izdano, Agencija može djelomično ili potpuno ukinuti ovlaštenje.

(9) Agencija će obavljati kontinuirani nadzor (audit) ovlaštene organizacije za osposobljavanje radi utvrđivanja poštivanja propisa, te standarda osposobljavanja na temelju kojih je ovlaštenje izdano.

Uvjeti za izdavanje ovlaštenja organizaciji za osposobljavanje

Članak 10.

(1) Organizacija za osposobljavanje mora dokazati da ima dovoljno stručnih ljudi, da je prikladno opremljena, te da posao obavlja u uvjetima prikladnim za pružanje osposobljavanja potrebnog za stjecanje ili održavanje dozvola kontrolora zračnog prometa i dozvola kontrolora zračnog prometa – studenta. U tu svrhu organizacija za osposobljavanje mora izraditi Operativni priručnik, koji mora sadržavati:

Dio A – Organizacija i osoblje

– Prikaz organizacijske strukture organizacije za osposobljavanje, popis osoblja s odgovarajućim kvalifikacijama i iskustvom primjeren obavljanju odobrenog osposobljavanja, opis odgovornosti i obveza koji se odnose na rukovodeće osoblje, opis prostora, opreme i smještaja za odgovarajuću vrstu odobrenog osposobljavanja.

Dio B – Programi i planovi osposobljavanja

– Prikaz sadržaja, organizacije i trajanja osposobljavanja, planova osposobljavanja za lokaciju i shema stručnosti za lokaciju, uključujući način organiziranja provjera napretka kandidata tijekom osposobljavanja, ciljevi osposobljavanja, ulazni zahtjevi za osposobljavanje, uređaji za vježbanje i zapisi sa osposobljavanja (liste provjera, obrasci potvrda, obrasci zahtjeva…).

Dio C – Sustav kvalitete

– Sustav održavanja kvalitete kojim provjerava udovoljavanje standardima, kao i dostatnost uređaja i procedura koje osiguravaju da procedure osposobljavanja udovoljavaju odobrenim standardima.

– Politika i strategija sustava održavanja kvalitete, menadžer kvalitete, nadzor nad provedbom postupaka i procedura (audit), izvještavanje o nesukladnostima, korektivne akcije vezane za nesukladnost, te zapisi sustava održavanja kvalitete.

Dio D – Financije

– Financijski plan za provođenje osposobljavanja na odobrenoj razini te osiguranje svih aktivnosti ovisno o vrsti osposobljavanja.

(2) Plan osposobljavanja za lokaciju i Shema stručnosti za lokaciju nisu potrebni organizacijama za osposobljavanje koje obavljaju samo inicijalno osposobljavanje.

IV. OSPOSOBLJAVANJE DO STJECANJA DOZVOLE KONTROLORA ZRAČNOG PROMETA – STUDENTA

Stručni i drugi uvjeti

Članak 11.

Kandidat za inicijalno osposobljavanje mora udovoljavati sljedećim uvjetima, odnosno, mora imati:

a) navršenih najmanje 18 godina;

b) najmanje srednju stručnu spremu;

c) valjanu svjedodžbu o zdravstvenoj sposobnosti;

d) znanje engleskog jezika u potrebnom opsegu.

Inicijalno osposobljavanje

Članak 12.

(1) Inicijalno osposobljavanje se sastoji od dvije faze:

a) osnovnog osposobljavanja (Basic Training) – osposobljavanje radi stjecanja temeljnih znanja i vještina koje omogućuju kandidatu pristupanje i nastavak osposobljavanju za ovlaštenje i/ili posebne ovlasti;

b) osposobljavanja za ovlaštenje (Rating Training) – specijalizirano osposobljavanje radi stjecanja znanja i vještina koje se odnose na vrstu ovlaštenja u okviru kojega bi kandidat trebao obavljati poslove kontrolora zračnog prometa.

(2) Inicijalno osposobljavanje provodi se u skladu sa odobrenim programom osposobljavanja utvrđenim u Dodatku 1. (A) ovoga Pravilnika. Trajanje inicijalnog osposobljavanja može biti različito ovisno o tome za koje poslove u okviru aerodromske, prilazne ili oblasne kontrole zračnog prometa se osposobljavanje provodi. Inicijalno osposobljavanje provodi se u svrhu osposobljavanja kandidata za daljnje osposobljavanje za lokaciju, a sadrži tehničke predmete, teoriju kontrole zračnog prometa i praktično osposobljavanje na simulatorskim uređajima.

Jezično znanje

Članak 13.

(1) Najkasnije tijekom inicijalnog osposobljavanja kandidat je dužan obaviti osposobljavanje za udovoljavanje najmanje nivoa 4 znanja engleskog jezika ICAO standarda u skladu s tablicom iz Dodatka 7. (B), te jezičnog znanja iz Dodatka 7. (A) ovoga Pravilnika.

(2) Uvjeti i načini osposobljavanja moraju biti u skladu s odobrenim programom osposobljavanja utvrđenim u Dodatku 1. (A) ovoga Pravilnika.

(3) Ispit za udovoljavanje ICAO standarda znanja engleskog jezika iz stavka 1. ovoga članka polaže se pri Agenciji.

Ispit za stjecanje dozvole kontrolora zračnog prometa – studenta

Članak 14.

(1) Nakon završenog inicijalnog osposobljavanja, kandidat polaže ispit za stjecanje dozvole kontrolora zračnog prometa – studenta u skladu s odredbama ovoga Pravilnika.

(2) Kandidat za stjecanje dozvole kontrolora zračnog prometa – studenta mora pokazati razinu znanja koja odgovara povlasticama dozvole.

(3) Zahtjev za polaganje ispita podnosi se Agenciji na propisanom obrascu iz Dodatka 3. ovoga Pravilnika.

(4) Zahtjevu za polaganje ispita kandidat mora priložiti dokaz o uspješno završenom inicijalnom osposobljavanju, te dokaz o plaćenoj naknadi za provedbu ispita.

Članak 15.

(1) Teorijski ispit za stjecanje dozvole kontrolora zračnog prometa – studenta obuhvaća sljedeće predmete:

1. Zrakoplovni propisi (Aviation Law)

2. Upravljanje zračnim prometom (Air Traffic Management)

3. Meteorologija (Meteorology)

4. Navigacija (Navigation)

5. Poznavanje zrakoplova (Aircraft)

6. Ljudski čimbenici (Human Factors)

7. Uređaji i sustavi (Equipment and Systems)

8. Profesionalno okruženje (Professional Environment)

9. Izvanredne situacije (Unusual /Degraded/Emergency Situations)

10. Aerodromi (Aerodromes)

(2) Praktični ispit za stjecanje dozvole kontrolora zračnog prometa – studenta obuhvaća provjeru praktične osposobljenosti na uređaju za vježbanje.

Zahtjev za izdavanje dozvole kontrolora zračnog prometa – studenta

Članak 16.

(1) Nakon položenog ispita iz članka 15. ovoga Pravilnika, kandidat podnosi zahtjev za izdavanje dozvole kontrolora zračnog prometa – studenta.

(2) Uz zahtjev za izdavanje dozvole kontrolora zračnog prometa – studenta mora se priložiti:

a) valjana svjedodžba o zdravstvenoj sposobnosti;

b) dokaz o plaćenoj naknadi za izdavanje dozvole;

c) jedna fotografija.

Izdavanje i valjanost dozvole kontrolora zračnog prometa – studenta

Članak 17.

(1) Dozvolu kontrolora zračnog prometa – studenta izdaje Agencija sukladno Dodatku 5. ovoga Pravilnika.

(2) Dozvola kontrolora zračnog prometa – studenta se izdaje na tri godine, osim ako ne prestane vrijediti u slučajevima propisanim odredbama ovoga Pravilnika.

(3) Dozvola kontrolora zračnog prometa – studenta omogućuje imatelju pristupanje osposobljavanju za lokaciju.

(4) Osposobljavanje za lokaciju mora se započeti najkasnije u roku šest mjeseci od datuma stjecanja dozvole kontrolora zračnog prometa – studenta. Ako osposobljavanje za lokaciju ne započne unutar propisanog roka, imatelj dozvole kontrolora zračnog prometa – studenta mora ponoviti osposobljavanje iz članka 12. stavak 1. b) ovoga Pravilnika.

(5) Dozvola kontrolora zračnog prometa – studenta prestaje vrijediti nakon izdavanja dozvole kontrolora zračnog prometa.

V. OSPOSOBLJAVANJE DO STJECANJA DOZVOLE KONTROLORA ZRAČNOG PROMETA

Stručni i drugi uvjeti

Članak 18.

(1) Kandidat za osposobljavanje za lokaciju mora imati valjanu dozvolu kontrolora zračnog prometa – studenta i valjanu svjedodžbu o zdravstvenoj sposobnosti.

Osposobljavanje za lokaciju

Članak 19.

Osposobljavanje za lokaciju se sastoji od tri faze:

a) prijelaznog osposobljavanja (Transitional Training);

b) početnog osposobljavanja na radnom mjestu (Pre-On-the-Job Training; Pre-OJT);

c) osposobljavanja na radnom mjestu (On-the-Job Training; OJT).

Prijelazno osposobljavanje

Članak 20.

(1) Prijelazno osposobljavanje je osposobljavanje nakon uspješno završenog inicijalnog osposobljavanja tijekom kojeg kontrolor zračnog prometa – student ili vježbenik primjenom odgovarajućih metoda, stječe razumijevanje specifičnih lokacijskih teorijskih znanja i sposobnosti.

(2) Prijelazno osposobljavanje mora pripremiti studenta ili vježbenika za početno osposobljavanje na radnom mjestu.

(3) Prijelazno osposobljavanje se provodi u skladu s odobrenim Planom osposobljavanja za lokaciju.

Početno osposobljavanje na radnom mjestu

Članak 21.

(1) Početno osposobljavanje na radnom mjestu može započeti nakon što kontrolor zračnog prometa – student ili vježbenik uspješno završi prijelazno osposobljavanje, a temeljeno je na lokacijskim osobinama. Tijekom početnog osposobljavanja na radnom mjestu intenzivnim se korištenjem simulacija i uređaja za vježbanje specifičnih za lokaciju osigurava progresivni razvoj ranije stečenih znanja i sposobnosti do prihvatljivo visoke razine stručnosti.

(2) Početno osposobljavanje na radnom mjestu se provodi u skladu s odobrenim Planom osposobljavanja za lokaciju.

Dozvola za obavljanje radiotelefonske komunikacije

Članak 22.

(1) Prije početka osposobljavanja na radnom mjestu, kandidat je dužan položiti ispit za stjecanje odgovarajuće dozvole za obavljanje radiotelefonske komunikacije.

(2) Osposobljavanje i ispit za stjecanje dozvole za obavljanje radiotelefonske komunikacije provodi se u skladu s propisom kojim su utvrđeni uvjeti za njezino stjecanje.

Osposobljavanje na radnom mjestu

Članak 23.

(1) Osposobljavanje na radnom mjestu može započeti nakon što kontrolor zračnog prometa – student ili vježbenik uspješno završi početno osposobljavanje na radnom mjestu. Osposobljavanje na radnom mjestu sadrži integraciju u praksu prethodno stečenih znanja i sposobnosti koje se odnose na poslove kontrolora zračnog prometa u operativnom okruženju pod nadzorom instruktora osposobljavanja na radnom mjestu.

(2) Instruktor osposobljavanja na radnom mjestu iz stavka 1. ovoga članka mora imati valjano ovlaštenje, posebnu ovlast i ovlaštenje za lokaciju na kojoj se osposobljavanje provodi.

(3) Osposobljavanje na radnom mjestu se provodi u skladu s odobrenim Planom osposobljavanja za lokaciju.

(4) Osposobljavanje na radnom mjestu mora se provoditi u operativnom okruženju na odgovarajućim operativnim radnim mjestima i/ili sektorima. Tijekom osposobljavanja instruktor osposobljavanja na radnom mjestu je odgovoran za sigurno odvijanje zračnog prometa u zračnom prostoru u svojoj nadležnosti i u opsegu poslova radnog mjesta za koje se kandidat osposobljava.

Ispit za stjecanje dozvole i/ili ovlaštenja kontrolora zračnog prometa

Članak 24.

(1) Nakon uspješno završenog osposobljavanja za lokaciju iz članka 19. ovoga Pravilnika, kandidat podnosi zahtjev za polaganje ispita na propisanom obrascu iz Dodatka 3. ovoga Pravilnika, za stjecanje dozvole kontrolora zračnog prometa i/ili ovlaštenja i posebnih ovlasti u skladu s odredbama ovoga Pravilnika.

(2) U zahtjev iz stavka 1. ovoga članka kandidat prilaže dokaz o uspješno završenom osposobljavanju za lokaciju i dokaz o plaćenoj naknadi za provedbu ispita.

Članak 25.

Ispit za stjecanje dozvole kontrolora zračnog prometa i/ili ovlaštenja i posebnih ovlasti obuhvaća predmete sukladno odobrenom Planu osposobljavanja za lokaciju sukladno Dodatku 1. (B) ovoga Pravilnika.

Zahtjev za izdavanje dozvole kontrolora zračnog prometa

Članak 26.

(1) Nakon položenog ispita iz članka 25. ovoga Pravilnika, kandidat stječe uvjete za izdavanje dozvole kontrolora zračnog prometa i/ili ovlaštenja i posebnih ovlasti ovlaštenja.

(2) Zahtjevu za izdavanje dozvole kontrolora zračnog prometa moraju se priložiti:

a) dozvola kontrolora zračnog prometa – studenta;

b) valjana svjedodžba o zdravstvenoj sposobnosti;

c) valjana dozvola za obavljanje radiotelefonske komunikacije;

d) potvrda o udovoljavanju ICAO standarda nivoa 4 ili više, znanja engleskog jezika;

e) dokaz o plaćenoj naknadi za izdavanje dozvole.

(3) Podnositelj zahtjeva za stjecanje dozvole kontrolora zračnog prometa mora imati najmanje 21 godinu.

Izdavanje i valjanost dozvole kontrolora zračnog prometa

Članak 27.

(1) Dozvolu kontrolora zračnog prometa izdaje Agencija sukladno Dodatku 6. ovoga Pravilnika.

(2) Dozvola kontrolora zračnog prometa vrijedi koliko i upisana ovlaštenja i posebne ovlasti ovlaštenja, osim ako ne prestane vrijediti u slučajevima propisanim odredbama ovoga Pravilnika.

(3) Dozvola kontrolora zračnog prometa postaje valjanom upisom jednog ili više ovlaštenja i vezanih ovlaštenja za jedinicu, i/ili posebnih ovlasti ovlaštenja za koja je obavljeno odgovarajuće osposobljavanje.

(4) Ovlaštenja i posebne ovlasti ovlaštenja izdaju se s rokom valjanosti dvanaest mjeseci.

(5) Smatra se da kandidat ima ovlaštenje i posebne ovlasti ovlaštenja od dana kad je položio ispit.

(6) U dozvolu se upisuju samo valjana ovlaštenja i posebne ovlasti.

Vrste ovlaštenja i posebnih ovlasti

Članak 28.

(1) Ovlaštenja kontrolora zračnog prometa sastoje se od sljedećih razreda:

a) Aerodromska vizualna kontrola – Aerodrome Control Visual (ADV);

b) Aerodromska instrumentalna kontrola – Aerodrome Control Instrument (ADI);

c) Prilazna proceduralna kontrola – Approach Control Procedural (APP);

d) Prilazna nadzorna kontrola – Approach Control Surveillance (APS);

e) Oblasna proceduralna kontrola – Area Control Procedural (ACP);

f) Oblasna nadzorna kontrola – Area Control Surveillance (ACS);

(2) Posebne ovlasti kontrolora zračnog prometa sastoje se od sljedećih razreda:

a) Posebna ovlast dozvole – Licence Endorsement;

b) Posebna ovlast ovlaštenja – Rating Endorsement;

c) Ovlaštenje za lokaciju – Unit Endorsement.

Opseg ovlaštenja i vrste posebnih ovlasti

Članak 29.

(1) Upisano ovlaštenje Aerodromska vizualna kontrola – Aerodrome Control Visual (ADV), ovlašćuje imatelja ovlaštenja za samostalno obavljanje poslova kontrolora zračnog prometa za aerodromski promet, na aerodromu bez objavljenih instrumentalnih postupaka za prilaženje i odlaske.

(2) Upisano ovlaštenje Aerodromska instrumentalna kontrola – Aerodrome Control Instrument (ADI), ovlašćuje imatelja ovlaštenja za samostalno obavljanje poslova kontrolora zračnog prometa za aerodromski promet, na aerodromu za koji su objavljeni instrumentalni postupci za prilaženje i odlaske. Ovlaštenje Aerodromska instrumentalna kontrola (ADI) mora imati pridruženu barem jednu od sljedećih posebnih ovlasti ovlaštenja:

a) Toranjska kontrola – Tower Control (TWR,) koja dokazuje da je imatelj dozvole osposobljen pružati uslugu kontrole gdje se aerodromska kontrola obavlja s jedne radne pozicije;

b) Kontrola kretanja manevarskim površinama – Ground Movement Control (GMC), koja dokazuje da je imatelj dozvole osposobljen pružati uslugu kontrole kretanja po manevarskim površinama.

c) Nadzor kretanja manevarskim površinama – Ground Movement Surveillance (GMS), koja se odobrava kao dodatak posebnoj ovlasti ovlaštenja GMC ili TWR, i koja dokazuje da je imatelj dozvole osposobljen pružati uslugu kontrole kretanja po manevarskim površinama uz pomoć automatskih aerodromskih sustava vođenja;

d) Zračna kontrola – Air Control (AIR), koja dokazuje da je imatelj dozvole osposobljen pružati uslugu zračne kontrole;

e) Aerodromska radarska kontrola – Aerodrome Radar Control (RAD), koja se odobrava kao dodatak posebnoj ovlasti ovlaštenja AIR ili TWR, i koja dokazuje da je imatelj dozvole stručno osposobljen pružati uslugu aerodromske kontrole uz korištenje radarske opreme.

(3) Upisano ovlaštenje Prilazna proceduralna kontrola – Approach Control Procedural (APP), ovlašćuje imatelja ovlaštenja za samostalno obavljanje poslova kontrolora zračnog prometa za zrakoplove u dolasku, odlasku ili preletu u završnim kontroliranim područjima i/ili kontroliranim zonama, bez korištenja sredstava za nadzor.

(4) Upisano ovlaštenje Prilazna nadzorna kontrola – Approach Control Surveillance (APS), ovlašćuje imatelja ovlaštenja za samostalno obavljanje poslova kontrolora zračnog prometa za zrakoplove u dolasku, odlasku ili preletu u završnim kontroliranim područjima i/ili kontroliranim zonama, uz korištenje sredstava za nadzor. Ovlaštenje Prilazna nadzorna kontrola (APS) mora imati pridruženu barem jednu od sljedećih posebnih ovlasti ovlaštenja:

a) Radar – Radar (RAD), koja dokazuje da je imatelj dozvole osposobljen pružati uslugu prilazne kontrole uz korištenje primarne i/ili sekundarne radarske opreme;

b) Radarsko precizno prilaženje – Precision Approach Radar (PAR), koja se odobrava kao dodatak posebnoj ovlasti ovlaštenja RAD, i koja dokazuje da je imatelj dozvole osposobljen pružati uslugu zemaljski kontroliranog preciznog prilaza uz korištenje radarske opreme za precizan prilaz zrakoplova na završnom prilazu;

c) Radarski nadzorni prilaz – Surveillance Radar Approach (SRA), koja se odobrava kao dodatak posebnoj ovlasti ovlaštenja RAD, i koja dokazuje da je imatelj dozvole osposobljen pružati uslugu zemaljski kontroliranog nepreciznog prilaza uz korištenje nadzorne opreme za zrakoplova na završnom prilazu;

d) Automatski zavisni nadzor – Automatic Dependent Surveillance (ADS), koja dokazuje da je imatelj dozvole osposobljen pružati uslugu kontrole prilaza uz korištenje automatskog nadzora;

e) Kontrola terminalne zone – Terminal Control (TCL), koja se odobrava kao dodatak posebnoj ovlasti ovlaštenja RAD ili ADS, koja dokazuje da je imatelj dozvole osposobljen pružati uslugu kontrole zračnog prometa uz korištenje bilo kakve nadzorne opreme za zrakoplove koji prometuju u određenoj terminalnoj zoni i/ili pridruženim sektorima.

(5) Upisano ovlaštenje Oblasna proceduralna kontrola – Area Control Procedural (ACP), ovlašćuje imatelja ovlaštenja za samostalno obavljanje poslova kontrolora u kontroliranim područjima, bez korištenja sredstava za nadzor.

(6) Upisano ovlaštenje Oblasna nadzorna kontrola – Area Control Surveillance (ACS), ovlašćuje imatelja ovlaštenja za samostalno obavljanje poslova kontrolora zračnog prometa u kontroliranim područjima, uz korištenje sredstava za nadzor. Ovlaštenje Oblasna nadzorna kontrola (ACS) mora imati pridruženu bar jednu od sljedećih posebnih ovlasti ovlaštenja:

a) Radar – Radar (RAD), koja dokazuje da je imatelj dozvole osposobljen pružati uslugu oblasne kontrole uz korištenje nadzorne radarske opreme;

b) Automatski zavisni nadzor – Automatic Dependent Surveillance (ADS), koja dokazuje da je imatelj dozvole osposobljen pružati uslugu oblasne kontrole uz korištenje automatskog nadzora;

c) Kontrola terminalne zone – Terminal Control (TCL), koja se odobrava kao dodatak posebnoj ovlasti ovlaštenja RAD ili ADS, i koja dokazuje da je imatelj dozvole osposobljen pružati uslugu kontrole zračnog prometa uz korištenje bilo kakve nadzorne opreme za zrakoplove koji prometuju u određenoj terminalnoj zoni i/ili pridruženim sektorima;

(7) Upisana posebna ovlast dozvole Instruktor osposobljavanja na radnom mjestu – On-the-Job Training Instructor (OJT Instructor), ovlašćuje imatelja za obavljanje osposobljavanja na radnom mjestu u operativnom okruženju za koje mu je izdano ovlaštenje/posebna ovlast.

(8) Upisana posebna ovlast dozvole Jezična ovlast – Language Endorsement, dokazuje da imatelj dozvole udovoljava najmanje nivou 4 znanja engleskog jezika ICAO standarda prema tablici iz Dodatka 7. ovoga Pravilnika.

VI. STJECANJE DODATNIH OVLAŠTENJA I POSEBNIH OVLASTI

Osposobljavanje poradi stjecanja dodatnih ovlaštenja

Članak 30.

(1) Dodatno ovlaštenje može se izdati kontroloru zračnog prometa koji:

a) posjeduje dozvolu kontrolora zračnog prometa s valjanim ovlaštenjem;

b) je uspješno završio odgovarajuće osposobljavanje za ovlaštenje iz članka 12. stavak 1. b) ovoga Pravilnika;

c) je uspješno završio osposobljavanje za lokaciju iz članka 19. ovoga Pravilnika.

(2) Tijekom osposobljavanja za stjecanje dodatnog ovlaštenja, kontrolor zračnog prometa smatra se vježbenikom.

Osposobljavanje poradi stjecanja dodatnih posebnih ovlasti ovlaštenja

Članak 31.

(1) Dodatna posebna ovlast ovlaštenja za rad na operativnom radnom mjestu ili sektoru na istoj lokaciji i u okviru ovlaštenja istog razreda, može se izdati kontroloru zračnog prometa koji:

a) posjeduje dozvolu kontrolora zračnog prometa s valjanim ovlaštenjem/posebnom ovlasti ovlaštenja;

b) je uspješno završio odgovarajuće osposobljavanje za lokaciju iz članka 19. stavka 1. b) i c) ovoga Pravilnika;

(2) Tijekom osposobljavanja za stjecanje dodatnih posebnih ovlasti ovlaštenja, kontrolor zračnog prometa smatra se vježbenikom.

Stjecanje novog ovlaštenja za lokaciju

Članak 32.

(1) Novo ovlaštenje za lokaciju, za rad na operativnom radnom mjestu ili sektoru na drugoj lokaciji i u okviru ovlaštenja istog razreda, može se izdati kontroloru zračnog prometa koji:

a) posjeduje dozvolu kontrolora zračnog prometa s valjanim ovlaštenjem/posebnim ovlastima;

b) je uspješno završio osposobljavanje za lokaciju iz članka 19. ovoga Pravilnika.

(2) Iznimno od odredbe stavka 1. ovoga članka, ako kontrolor zračnog prometa ne posjeduje ovlaštenja istog razreda, osposobljavanje se obavlja sukladno odredbama članka 30. ovoga Pravilnika.

(3) Tijekom osposobljavanja za stjecanje novog ovlaštenja za lokaciju, kontrolor zračnog prometa smatra se vježbenikom.

Stjecanje posebne ovlasti dozvole instruktora osposobljavanja na radnom mjestu

Članak 33.

(1) Uvjeti za stjecanje posebne ovlasti dozvole instruktora osposobljavanja na radnom mjestu su:

a) valjana dozvola kontrolora zračnog prometa;

b) najmanje dvije godine radnog iskustva kontrolora zračnog prometa u skladu s valjanim ovlaštenjima, koje prethode danu predaje zahtjeva za stjecanje posebne ovlasti dozvole instruktora osposobljavanja na radnom mjestu;

c) najmanje šest mjeseci radnog iskustva na operativnim radnim mjestima ili sektorima na kojima će obavljati osposobljavanje;

d) uspješno završeno odobreno osposobljavanje koje mora obuhvaćati predmete u skladu sa Sadržajem osposobljavanja iz Dodatka 1. (C) ovoga Pravilnika.

(2) Posebnu ovlast dozvole iz stavka 1. ovoga članka izdaje Agencija s rokom valjanosti tri godine.

Ispit za stjecanje posebne ovlasti dozvole instruktora osposobljavanja na radnom mjestu

Članak 34.

Nakon uspješno završenog odobrenog osposobljavanja u skladu sa Dodatkom 1. (C) ovoga Pravilnika, za instruktora osposobljavanja na radnom mjestu, kandidat polaže ispit za stjecanje posebne ovlasti dozvole instruktora osposobljavanja na radnom mjestu u skladu s odredbama ovoga Pravilnika.

Članak 35.

Ispit za stjecanje posebne ovlasti dozvole instruktora osposobljavanja na radnom mjestu obuhvaća slijedeće predmete:

1. Organizacija i način osposobljavanja (Training Organisation)

2. Ljudski čimbenici (Human Factors)

3. Tehnike osposobljavanja (Training Techniques)

4. Metode provjere i izvješćivanja (Assessment Methods and Report Writing)

Instruktor-ispitivač

Članak 36.

(1) Agencija će za instruktore-ispitivače odrediti i ovlastiti odgovarajuće osposobljene osobe koje će u njezino ime provoditi provjere praktične osposobljenosti i provjere stručnosti.

(2) Instruktor-ispitivač mora posjedovati dozvolu i ovlaštenje najmanje jednako dozvoli i ovlaštenjima za koje je ovlašten provoditi provjeru stručnosti ili provjeru praktične osposobljenosti i imati valjanu posebnu ovlast dozvole instruktora osposobljavanja na radnom mjestu.

(3) Uvjeti za imenovanje instruktora-ispitivača su najmanje pet godina radnog iskustva na poslovima instruktora osposobljavanja na radnom mjestu, koje prethode danu predaje zahtjeva za imenovanje instruktora-ispitivača. Instruktor-ispitivač mora biti ugledni član zrakoplovne populacije, ne smije biti prekršajno kažnjavan prema odredbama Zakonu o zračnom prometu ili kazneno kažnjavan po bilo kojoj osnovi, te na njegov rad ne smiju postojati stručne primjedbe.

(4) Ovlaštenje instruktora-ispitivača izdaje Agencija na rok valjanosti do tri godine.

(5) Agencija utvrđuje popis instruktora-ispitivača i određuje za koju vrstu provjera su ovlašteni sukladno članku 28. ovoga Pravilnika.

(6) Instruktor-ispitivač ne može provoditi provjeru praktične osposobljenosti kandidata kojeg je osposobljavao za određenu vrstu dozvole, ovlaštenja i/ili posebne ovlasti, osim u slučaju posebnog odobrenja Agencije.

(7) Agencija će odrediti potreban broj instruktora-ispitivača, vodeći računa o teritorijalnoj raspoređenosti kontrolora zračnog prometa.

(8) Agencija može, u slučaju ne pridržavanja propisa, standarda ili bilo kojeg drugog opravdanog razloga, opozvati imenovanje instruktora-ispitivača i prije isteka valjanosti imenovanja.

VII. PRODUŽAVANJE I OBNAVLJANJE VALJANOSTI OVLAŠTENJA I POSEBNIH OVLASTI

Shema stručnosti

Članak 37.

Svaka operativna jedinica mora imati Shemu stručnosti za lokaciju, odobrenu od strane Agencije, uključujući postupke osposobljavanja radi osvježenja znanja i provjere stručnosti, koji osiguravaju stalno održavanje sposobnosti kontrolora zračnog prometa u obavljanju poslova za koje je ovlaštenje valjano. Shema stručnosti mora uključivati obvezu kontrolora zračnog prometa da:

a) odrade određeni minimalan broj sati kontrole zračnog prometa unutar određenog perioda u sektorima ili na operativnim pozicijama za koje posjeduju valjana ovlaštenja i posebne ovlasti;

b) budu podložni stalnoj provjeri svojih stručnih sposobnosti utvrđenom metodom kontinuiranog ocjenjivanja i/ili provjera;

c) pohađaju periodična osvježenja znanja i stručne sposobnosti, i osposobljavanje za slučajeve opasnosti;

d) osiguraju svoju operativnu stručnost pri povratku sa dužeg izbivanja, odnosno, ako duže vrijeme nisu obavljali svoje poslove zbog planiranog ili neočekivanog odsustva.

Produžavanje i obnavljanje valjanosti ovlaštenja i/ili posebnih ovlasti

Članak 38.

(1) Valjanost ovlaštenja i posebnih ovlasti iz članka 28. ovoga Pravilnika, osim posebne ovlasti dozvole instruktora osposobljavanja na radnom mjestu, iznosi 12 mjeseci.

(2) Uvjeti za produžavanje valjanosti ovlaštenja i/ili posebnih ovlasti propisani su u članku 37. ovoga Pravilnika.

(3) Uz uvjete iz stavka 2. ovoga članka kandidat mora imati valjanu svjedodžbu o zdravstvenoj sposobnosti propisane kategorije.

Članak 39.

(1) Zahtjev za produženje valjanosti ovlaštenja i posebnih ovlasti podnosi se unutar 45 dana prije isteka valjanosti ovlaštenja na propisanom obrascu iz Dodatka 3. ovoga Pravilnika.

(2) Kontrolor zračnog prometa koji ne udovolji zahtjevima iz članka 37. stavak 1(a) ovoga Pravilnika, mora obaviti provjeru stručne sposobnosti pred ovlaštenim instruktorom-ispitivačem koji će odrediti da li kontrolor zračnog prometa udovoljava uvjetima za produženje valjanosti ovlaštenja i/ili posebne ovlasti. Ukoliko instruktor-ispitivač ocijeni da kontrolor zračnog prometa ne udovoljava uvjetima za produženje valjanosti ovlaštenja i/ili posebne ovlasti, odredit će dodatno osposobljavanje sukladno Shemi stručnosti za lokaciju.

(3) Nakon svakog prekida u radu u vrijeme valjanosti ovlaštenja i posebnih ovlasti dužeg od 45, a kraćeg od 60 dana, instruktor-ispitivač mora provjerom na operativnom radnom mjestu ili sektoru utvrditi stručnu sposobnost imatelja ovlaštenja. Ako imatelj ovlaštenja ima prekid u radu dulji od 60 dana, mora obaviti osposobljavanje sukladno Shemi stručnosti za lokaciju.

(4) Valjanost ovlaštenja i posebnih ovlasti koji nisu produženi u roku iz stavka 1. ovoga članka, a nisu istekli za više od 60 dana, mogu se produžiti ako imatelj ovlaštenja i posebnih ovlasti provjerom pred instruktorom-ispitivačem dokaže svoju stručnu sposobnost sukladno Shemi stručnosti za lokaciju.

(5) Valjanost ovlaštenja i posebnih ovlasti koji nisu produženi u roku iz stavka 1. ovoga članka, a istekli su za više od 60 dana, mogu se obnoviti ako kandidat obavi osposobljavanje sukladno Shemi stručnosti za lokaciju.

(6) Ako imatelj ovlaštenja i posebne ovlasti nije pružao usluge kontrole zračnog prometa vezane uz to ovlaštenje ili posebnu ovlast u periodu dužem od četiri godine, mora pristupiti procjeni stručnosti pred povjerenstvom sastavljenim od tri instruktora-ispitivača posebno imenovanim u tu svrhu od strane Agencije. Ovisno o rezultatu procjene kandidat se upućuje na osposobljavanje za ovlaštenje i osposobljavanje za lokaciju, ili samo na osposobljavanje za lokaciju.

(7) O svim provjerama moraju se voditi odgovarajući zapisi na obrascima koji su sastavni dio Sheme stručnosti za lokaciju.

Produžavanje posebne ovlasti dozvole instruktora osposobljavanja na radnom mjestu

Članak 40.

(1) Posebnoj ovlasti dozvole, instruktora osposobljavanja na radnom mjestu, produžit će se valjanost na tri godine:

a) ako je u vremenskom razdoblju od tri godine kontinuirano obavljao poslove za koje je posebna ovlast izdana, te ako je u tom periodu osposobio najmanje jednog kandidata, ili

b) ako je u vremenskom razdoblju od tri godine pohađao dopunsko stručno osposobljavanje propisano Shemom stručnosti za lokaciju, u svrhu osvježenja znanja i stručne sposobnosti, koje se odnosi na obavljanje poslova instruktora osposobljavanja na radnom mjestu, te je provjerom pred ovlaštenim instruktorom-ispitivačem dokazao svoju stručnost.

(2) Instruktoru osposobljavanja na radnom mjestu mora se osigurati obavljanje poslova kontrole zračnog prometa bez obveze osposobljavanja u trajanju od najmanje 25% od njegovog operativnog radnog vremena predviđenog na sektoru ili operativnoj poziciji na kojoj provodi osposobljavanje.

Provjere stručnosti imatelja ovlaštenja i posebnih ovlasti

Članak 41.

(1) Provjera stručnosti imatelja ovlaštenja i posebnih ovlasti kontrolora zračnog prometa može biti redovita i izvanredna.

(2) Redovita i izvanredna provjera obavlja se sukladno Shemi stručnosti za lokaciju.

(3) Redovita provjera obavlja se jedanput godišnje u svrhu produžavanja valjanosti ovlaštenja i posebnih ovlasti kontrolora zračnog prometa.

(4) Izvanredna provjera obavlja se sukladno odredbama ovoga Pravilnika i Zakona o zračnom prometu.

(5) Redovite i izvanredne provjere obavljaju ovlašteni instruktori-ispitivači.

Rokovi provjere jezičnog znanja

Članak 42.

(1) Imatelj posebne ovlasti dozvole za jezičnu kompetenciju operativnog nivoa 4 mora svake tri godine obaviti provjeru znanja engleskog jezika sukladno članku 13. stavak 3. ovoga Pravilnika.

(2) Imatelj posebne ovlasti dozvole za jezičnu kompetenciju operativnog nivoa 5 mora svakih šest godina obaviti provjeru znanja engleskog jezika sukladno članku 13. stavak 3. ovoga Pravilnika.

Privremeni prestanak valjanosti ovlaštenja i posebnih ovlasti

Članak 43.

(1) Valjanost ovlaštenja i posebnih ovlasti kontrolora zračnog prometa privremeno prestaje:

a) ako ne udovolji zahtjevima iz članka 37. stavka 1. a) ovoga Pravilnika;

b) ako je u postupku u skladu s odredbom članka 37. stavka 1. b) ocijenjen stručno nesposobnim;

c) ako se izvanrednom provjerom utvrdi da nije stručno sposoban;

d) ako je imatelj ovlaštenja i posebnih ovlasti zbog nepridržavanja propisanih postupaka ili svojim ponašanjem mogao ugroziti sigurnost zračnog prometa;

e) ako je sudjelovao u ozbiljnoj nezgodi, nezgodi ili nesreći zrakoplova;

f) ako se utvrdi zdravstvena nesposobnost imatelja ovlaštenja/posebnih ovlasti za obavljanje poslova za koje je ovlaštenje/posebna ovlast izdano.

(2) Kontrolor zračnog prometa iz stavka 1. e) ovoga članka ne smije obavljati poslove kontrolora zračnog prometa do okončanja istražnog postupka vezanog za ozbiljnu nezgodu, nezgodu ili nesreću zrakoplova.

(3) Kontrolor zračnog prometa iz stavka 1. a) i b) ovoga članka ne smije obavljati poslove kontrolora zračnog prometa sve dok se u posebnom postupku sukladno Shemi stručnosti za lokaciju ne utvrdi njegova stručna sposobnost.

Priznavanje inozemnih dozvola kontrolora zračnog prometa

Članak 44.

(1) Dozvole i ovlaštenja stečene u državi koja je stranka međunarodnog ugovora koji obvezuje Republiku Hrvatsku, priznaju se za stjecanje hrvatske dozvole i ovlaštenja.

(2) Dozvole i ovlaštenja iz stavka 1. ovoga članka moraju biti izdane u skladu sa propisanim međunarodnim standardima i odredbama ovoga Pravilnika.

(3) Prije izdavanja hrvatske dozvole i ovlaštenja kontrolora zračnog prometa, kandidat mora:

a) završiti osposobljavanje za lokaciju iz članka 19. i položiti ispit iz članka 25. ovoga Pravilnika;

b) steći dozvolu za obavljanje radiotelefonske komunikacije na hrvatskom i engleskom jeziku u skladu s propisom kojim su utvrđeni uvjeti za njezino stjecanje;

c) imati valjanu svjedodžbu o zdravstvenoj sposobnosti propisane kategorije.

Obveze pružatelja operativnih usluga u zračnom prometu

Članak 45.

(1) Pružatelj operativnih usluga u zračnom prometu je dužan voditi evidenciju o valjanosti svih dozvola kontrolora zračnog prometa, dozvola kontrolora zračnog prometa – studenta, ovlaštenja i posebnih ovlasti. Procesi određivanja stručne sposobnosti u potpunosti se moraju dokumentirati, napominjući pritom na koji način se ocjenjuje stručna sposobnost, bilo da je to kontinuirana procjena, ispitivanje, ili kombinacija jednog i drugog.

(2) Pružatelj operativnih usluga u zračnom prometu je dužan neodložno izvijestiti Agencija o svakom prestanku valjanosti ovlaštenja i posebnih ovlasti, privremenom prestanku valjanosti i njihovom trajanju.

(3) Ovlaštena osoba pružatelja operativnih usluga u zračnom prometu dužna je osigurati da svi kontrolori zračnog prometa na operativnim radnim mjestima, odnosno sektorima, imaju propisana valjana ovlaštenja i posebne ovlasti za obavljanje svojih poslova.

(4) Operativne jedinice unutar pružatelja usluga kontrole zračnog prometa moraju imati evidenciju efektivnih radnih sati u sektoru, grupi sektora, ili na radnim pozicijama za svakog imatelja dozvole koji radi u toj operativnoj jedinici, te moraju na zahtjev Agencije istu evidenciju predati na uvid.

(5) Operativne jedinice moraju imati procedure koje omogućuju kontrolorima zračnog prometa kojima su privremeno prestala važiti ovlaštenja i posebne ovlasti da obave osvježenje znanja i stručne sposobnosti.

(6) Svaka operativna jedinica mora imati odobreni Plan osposobljavanja za lokaciju, izrađen u skladu sa Sadržajem stručnog osposobljavanja iz Dodatka 1. (B) ovoga Pravilnika i sukladno odredbama ovoga Pravilnika, koji mora sadržavati detaljno opisane procese i vremenske periode koji su potrebni za primjenu potrebnih procedura na operativnu jedinicu pod nadzorom instruktora osposobljavanja na radnom mjestu. Odobreni Plan će uključivati pojedinosti o svrsi i cilju osposobljavanja, ciljevima pojedinih faza osposobljavanja i njihovom ocjenjivanju, minimalna i maksimalna vremena osposobljavanja, sve elemente sustava procjene stručnosti, uključujući radni raspored, procjenu napretka i ispite, zajedno s procedurama obavješćivanja Agencije. Potrebne vještine će se provjeravati kroz odgovarajuće ispite ili sustav stalnih provjera od strane odobrenih instruktora-ispitivača.

(7) Operativne jedinice moraju imati procedure nadgledanja kontrolora zračnog prometa za slučajeve korištenja supstanci koje umanjuju psihofizičku sposobnost i davanje savjeta kontrolorima zračnog prometa koji koriste lijekove.

(8) Operativne jedinice moraju imati procedure, koje sprječavaju imatelja dozvole kontrolora zračnog prometa u provođenju povlastica iz dozvole, ako se sumnja u pad njegovih zdravstvenih sposobnosti ili, ako se sumnja da je imatelj dozvole kontrolora zračnog prometa pod utjecajem supstanci koje umanjuju psihofizičku sposobnost i koje bi mogle umanjiti sigurno provođenje tih povlastica.

Obrazac isprave dozvole

Članak 46.

(1) Isprava dozvole pravokutnog je oblika, dimenzija 1/8 A4 formata (7,4 x 10,5 cm), žute boje, s podacima ispisanima latiničnim slovima na hrvatskom i engleskom jeziku u skladu s obrascima iz Dodatka 5. i 6. ovoga Pravilnika.

(2) Isprava dozvole sadrži:

(I) naziv i grb Republike Hrvatske;

(II) naziv dozvole;

(III) broj dozvole s odgovarajućom kombinacijom brojki i slova;

(IV) ime i prezime imatelja;

(V) datum i mjesto rođenja imatelja;

(VI) državljanstvo imatelja;

(VII) potpis imatelja;

(VIII) naziv tijela nadležnog za izdavanje dozvole i uvjete koji su potrebni za izdavanje dozvole;

(IX) rok valjanosti ovlaštenja i posebnih ovlasti;

(X) datum prvog izdavanja i potpis ovlaštene osobe;

(XI) pečat tijela nadležnog za izdavanje dozvole;

(XII) ovlaštenja i posebne ovlasti;

(XIII) primjedbe, npr. podaci o ograničenjima s objašnjenjima i datumima;

(XIV) bilo koja druga pojedinost ili podatak u svezi s dozvolom.

(3) U slučaju promjene osobnih podataka, oštećenja, ili iz bilo kojeg administrativnog razloga, Agencija će izdati novu ispravu dozvole s istim brojem, osim u slučaju gubitka dozvole, kada se izdaje isprava dozvole s novim brojem.

VIII. PROVOÐENJE ISPITA

Ispit za stjecanje dozvole kontrolora zračnog prometa, dozvole kontrolora zračnog prometa – studenta, ovlaštenja i posebnih ovlasti

Članak 47.

(1) Ispiti za stjecanje dozvole kontrolora zračnog prometa, dozvole kontrolora zračnog prometa – studenta, ovlaštenja i/ili posebnih ovlasti polažu se pred ispitnim povjerenstvom kojeg imenuje Agencija.

(2) Ispitno povjerenstvo sastoji se od najmanje tri člana, a za obavljanje administrativno-tehničkih poslova imenuje se tajnik povjerenstva. Za predsjednika i članove ispitnog povjerenstva mogu se imenovati samo osobe s popisa stručnjaka.

Ispiti

Članak 48.

(1) Ispiti se sastoje od teorijskog i praktičnog dijela.

(2) Ispiti za stjecanje dozvola, ovlaštenja i posebnih ovlasti provode se u redovitim ispitnim rokovima koje određuje Agencija za svaku godinu.

(3) O ispitu se mora voditi zapisnik koji se prilaže ispitnoj dokumentaciji. Zapisnik potpisuju predsjednik i svi članovi povjerenstva.

Uvjeti za provođenje ispita

Članak 49.

(1) Teorijski dio ispita kandidat polaže pismeno, te mora dokazati razinu znanja primjerenu povlasticama dozvole, ovlaštenja i/ili posebne ovlasti sukladno odredbama ovoga Pravilnika. Usmeno ispitivanje neće se provoditi umjesto pismenog.

(2) Poslije položenog teorijskog dijela ispita, kandidat polaže praktični dio ispita.

(3) Praktični dio ispita sastoji se od provjere praktične osposobljenosti i vještine na operativnom radnom mjestu u živom prometu ili, u slučaju stjecanja dozvole kontrolora zračnog prometa – studenta, na uređaju za vježbanje.

(4) Tijekom praktičnog dijela ispita na radnom mjestu instruktor-ispitivač je odgovoran za sigurno odvijanje zračnog prometa u svojoj nadležnosti u opsegu poslova radnog mjesta za kojeg kandidat polaže ispit.

Banka pitanja

Članak 50.

(1) Teorijski ispit provodi se prema Banci pitanja sukladno uobičajenoj metodi koja omogućuje pokrivanje sadržaja programa za svaki predmet.

(2) Banka pitanja izrađuje se na temelju sadržaja programa osposobljavanja iz ovoga Pravilnika posebno za svaku vrstu ispita za stjecanje dozvole, ovlaštenja i/ili posebnih ovlasti.

(3) Agencija će za potrebe ispita osigurati odgovarajući prostor i pribor potreban za polaganje ispita.

(4) Većina pitanja mora biti s više ponuđenih odgovora.

Ocjena ispita i provjera

Članak 51.

(1) Uspješni prolaz na pojedinom ispitu iz članka 15. ovoga Pravilnika, postiže kandidat koji postigne najmanje 75% uspjeh, dok uspješni prolaz na pojedinom ispitu iz članka 25. i 35. ovoga Pravilnika, postiže kandidat koji postigne najmanje 80% uspjeh.

(2) Kandidatu se priznaje da je uspješno položio ispit iz teorijskog znanja ako je uspješno položio sve dijelove teorijskog ispita u razdoblju od 6 mjeseci od datuma polaganja prvog ispita.

(3) Ispit iz teorijskog znanja prihvaća se za stjecanje dozvole, ovlaštenja i/ili posebnih ovlasti tijekom 24 mjeseca od dana uspješno položenog ispita.

(4) Kandidat koji nije položio praktični dio ispita za stjecanje dozvole kontrolora zračnog prometa – studenta, prije ponovnog pristupanja ispitu, mora završiti dodatno osposobljavanje za ovlaštenje, a ako nije položio praktični dio ispita za stjecanje dozvole kontrolora zračnog prometa ili dodatnog ovlaštenja/posebne ovlasti, prije ponovnog pristupa ispitu, mora završiti osposobljavanje za lokaciju.

(5) Kandidat treba ponoviti cijeli ispit ako nije položio bilo koji predmet iz četiri pokušaja ili ako nije položio ispite u periodu iz stavka 2. ovoga članka. Prije ponovnog polaganja, kandidat za stjecanje dozvole kontrolora zračnog prometa – studenta treba obaviti inicijalno osposobljavanje. U slučaju polaganja ispita za stjecanje dozvole kontrolora zračnog prometa ili dodatnog ovlaštenja/posebne ovlasti, treba obaviti osposobljavanje za lokaciju.

Odustajanje od ispita ili provjere

Članak 52.

(1) Kandidat koji nije u mogućnosti pristupiti ispitu ili provjeri, dužan je, predsjedniku ispitnog povjerenstva neodložno, u pisanom obliku, obrazložiti razloge odustajanja prije ispitnog roka. Ako predsjednik ispitnog povjerenstva odobri odgodu, smatra se da ispit ili njegov dio na koji se odgoda odnosi, odnosno provjera, nisu ni započeti. Odgoda se može odobriti samo ako za to postoje važni opravdani razlozi. Bolest kandidata mora se dokazati predočenjem liječničkog uvjerenja.

(2) U slučaju odobrene odgode polaganja ispita, kandidat pristupa sljedećem redovitom ispitnom roku.

(3) Ako predsjednik ispitnog povjerenstva ne odobri odgodu, smatra se da ispit ili njegov dio, odnosno, provjera nisu položeni.

Kršenje discipline i pokušaji prijevare na ispitima i provjerama

Članak 53.

Ako kandidat tijekom trajanja ispita ili provjere ne poštuje postupke ponašanja na ispitu, ometa druge kandidate ili samu provedbu ispita ili provjere, odnosno, ako se služi prepisivanjem ili drugim nedozvoljenim sredstvima, udaljiti će se s ispita ili provjere, a smatra se da ispit ili provjeru kandidat u cijelosti nije položio/la.

Ispitna dokumentacija

Članak 54.

(1) Kandidatu se nakon završetka ispita ili provjere, na njegov zahtjev, može dati na uvid njegov teorijski ispit.

(2) Ispitna dokumentacija sastoji se od teorijskih ispita i lista provjere praktične osposobljenosti.

(3) Ispitnu dokumentaciju čuva Agencija najmanje 5 godina od datuma polaganja ispita.

(4) Sadržaj ispitne dokumentacije ima status povjerljivog dokumenta.

IX. PRIJELAZNE I ZAVRŠNE ODREDBE

Dodaci Pravilniku

Članak 55.

Dodaci 1., 2., 3., 4., 5., 6. i 7. tiskani su uz ovaj Pravilnik i čine njegov sastavni dio.

Članak 56.

(1) Osposobljavanja radi stjecanja dozvole, ovlaštenja i/ili posebne ovlasti koja su započela prije stupanja na snagu ovoga Pravilnika, prihvaćaju se za izdavanje dozvola, ovlaštenja i/ili posebnih ovlasti sukladno odredbama ovoga Pravilnika.

(2) Organizacije za osposobljavanje koje nisu ishodile ovlaštenje organizacije za osposobljavanje izdano od Agencije, dužne su izraditi Operativni priručnik organizacije za osposobljavanje, programe osposobljavanja, planove osposobljavanja za lokaciju i sheme stručnosti za lokaciju i ishoditi ovlaštenje organizacije za osposobljavanje izdano od Agencije najkasnije do 31. prosinca 2010.

(3) Obrazac dozvole izdane u skladu s ranijim propisima zamijenit će se obrascem dozvole u skladu s odredbama ovoga Pravilnika, a najkasnije do 30. lipnja 2010.

Članak 57.

Danom stupanja na snagu ovoga Pravilnika prestaje važiti Pravilnik o dozvolama i ovlaštenjima kontrolora zračnog prometa (»Narodne novine«, broj 83/08).

Članak 58.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/10-05/1

Urbroj: 530-09-10-02

Zagreb, 18. siječnja 2010.

Ministar
mora, prometa i infrastrukture
Božidar Kalmeta, dipl. ing., v. r.

DODATAK 1.

(A) SADRŽAJ INICIJALNOG OSPOSOBLJAVANJA KONTROLORA ZRAČNOG PROMETA

1. Uvod u osposobljavanje (Introduction to the Course)

2. Zrakoplovni propisi (Aviation Law)

3. Upravljanje zračnim prometom (Air Traffic Management)

4. Meteorologija (Meteorology)

5. Navigacija (Navigation)

6. Poznavanje zrakoplova (Aircraft)

7. Ljudski čimbenici (Human Factors)

8. Uređaji i sustavi (Equipment and Systems)

9. Profesionalno okruženje (Professional Environment)

10. Izvanredne situacije (Unusual/Degraded/Emergency Situations)

11. Aerodromi (Aerodromes)

Inicijalno osposobljavanje mora biti u potpunosti dokumentirano i sadržavati:

a) ciljeve osposobljavanja;

b) proces osposobljavanja kojim će ti ciljevi biti ostvareni;

c) vrijeme osposobljavanja u kojem kandidati moraju ostvariti ciljeve osposobljavanja, u odnosu na predviđenu satnicu;

d) proces ocjenjivanja napretka i konačnog uspjeha;

e) pojašnjenje na koji način je usklađen sa zadnjom verzijom »EATMP Common Core Content« smjernicama osposobljavanja;

f) vrijeme osposobljavanja na uređaju za vježbanje.

(B) SADRŽAJ PLANA OSPOSOBLJAVANJA ZA LOKACIJU

Plan osposobljavanja za lokaciju mora biti u potpunosti dokumentiran i sadržavati:

a) ciljeve osposobljavanja;

b) proces osposobljavanja kojim će ti ciljevi biti ostvareni;

c) proces ocjenjivanja napretka;

d) minimalno i maksimalno vrijeme osposobljavanja u kojem kontrolori zračnog prometa – studenti i/ili vježbenici moraju ostvariti ciljeve osposobljavanja, u odnosu na predviđenu satnicu;

e) proces ocjenjivanja uspješnog završetka osposobljavanja na radnom mjestu te izgled i sadržaj liste provjere praktične osposobljenosti;

f) predmete za polaganje ispita za stjecanje dozvole kontrolora zračnog prometa i/ili ovlaštenja i posebnih ovlasti.

Plan osposobljavanja za lokaciju mora osiguravati najmanje jednaku kvalitetu osposobljavanja kao i zadnja verzija EUROCONTROL-ovog dokumenta »Guidelines for the Development of Unit Training Plans«.

(C) SADRŽAJ OSPOSOBLJAVANJA ZA STJECANJE POSEBNE OVLASTI INSTRUKTORA OSPOSOBLJAVANJA NA RADNOM MJESTU

1. Uvod (Introduction)

2. Organizacija i način osposobljavanja (Training Organisation – Teaching and Learning)

3. Ljudski čimbenici (Human Factors)

4. Tehnike osposobljavanja (Training Techniques)

5. Metode provjere i izvješćivanja (Assessment Methods and Report Writing)

Program osposobljavanja za stjecanje posebne ovlasti instruktora osposobljavanja na radnom mjestu mora osiguravati najmanje jednaku kvalitetu osposobljavanja kao i zadnja verzija EUROCONTROL-ovog dokumenta »ATCO Development Training: OJTI Course«.

DODATAK 2.

[ZAHTJEV ZA IZDAVANJE/PRODUŽENJE VALJANOSTI OVLAŠTENJA ORGANIZACIJE ZA OSPOSOBLJAVANJE](dodatni/406972.pdf)

DODATAK 3.

[ZAHTJEV ZA IZDAVANJE I PRODUŽAVANJE](dodatni/406973.pdf)

DODATAK 4.

[SVJEDODŽBA O ODOBRENJU](dodatni/406974.pdf)

DODATAK 5.

[DOZVOLA KONTROLORA ZRAČNOG PROMETA – STUDENTA](dodatni/406975.pdf)

DODATAK 6.

[DOZVOLA KONTROLORA ZRAČNOG PROMETA](dodatni/406976.pdf)

DODATAK 7.

[ICAO TABLICA STUPNJEVANJA JEZIČNE KOMPETENCIJE](dodatni/406977.pdf)

Pravilnik, NN 11/2010-229